નોસ્ત્રાડેમસ તબીબી અભ્યાસમાં જોડાયા હતા પરંતુ તેમને કોઈ કારણસર પોતાનો અભ્યાસ છોડવો પડ્યો હતો. તેમ છતાં અજ્ઞાતના ઉપાસક એવા નોસ્ત્રાડેમસે ઘણી દવાઓ જાતે બનાવી હતી. એવું જણાય છે કે તેઓ સ્વતંત્ર અને આત્મખોજી સ્વભાવના માલિક હશે તેઓએ તે સમયે પોતાના જ્ઞાનની મદદથી અનેક રોગીઓને સાજા કર્યા હતા. એક અભ્યાસ મુજબ તેઓના વડવા પણ તબીબી વિજ્ઞાન જાણતા હતા. તબીબ, જ્યોતિષનો જાણકાર હોય જ તેવું તે સમયે સત્ય હશે તેવું લાગે છે. પોતાના પુત્ર અને પત્નીનું મૃત્યુ પણ રોગને લીધે થયું છે તેમ તેમણે લખ્યું છે. કદાચ એ રોગ પ્લેગ જ હશે તેમ માની શકાય, પ્લેગ જેવી મહામારીની દવા તેમણે શોધી હતી, તેની પણ જાણકારી મળે છે.